Half-Life 2 Beta

**Half-Life *2* Beta**, dar žinomas kaip **Half-Life 2 Alpha** arba **Half-Life 2 Leak** yra bendrinis pavadinimas, nurodantis „Half-Life 2“ žaidimo stadiją, kai šis dar nebuvo pasiekęs finalinės savo versijos. Ši versija apima žaidimo stadijas nuo 1999 m. iki 2004 m. Maždaug 2018 m. „Project Beta“ vadinamas kolektyvas išleido *patch'us*, o įvairūs *modder'iai* (modifikacijų kūrėjai) ir fanai – 2017 m. išleido žemėlapius su ankstyvos žaidimo versijos modeliais ir tekstūromis, skirtus Source varikliukui.

## Pavadinimas

Visi nutekintų/išimtų failų, žemėlapių, objektų bei kitų dalykų pavadinimai buvo sugalvoti žaidėjų. Pavadinimas „Half-Life 2 Beta“ nėra visai tikslus, kadangi failai apima kelis žaidimo kūrimo etapus, užimančius kelis metus, o informacijos apie kiekvieną kūrimo etapą, išskyrus varikliuko konstrukcijos numerį, nėra žinoma. Tat, pavadinimas, kaip pvz. „Half-Life 2: The Leak“ (Nutekinimas) būtų tikslesnis.

## Originalus siužetas

Knyga „Half-Life 2: Raising the Bar“ ir begalė kitų nutekintų failų atskleidžia ankstyvesnius žaidimo kūrimo etapus ir dalykus, kurie buvo išimti iš galutinės versijos, įskaitant ir padarytus pakeitimus siužeto linijai. „Half-Life 2“ iš pradžių norėta padaryti daug niūresnį, tamsesnį, sprendžiant pagal išleistas iliustracijas, Combine negailestingai išsekino vandenis ir jūras tam, kad galėtų pasisavinti vandenyse glūdinčius mineralus, o aplinką pavertė toksiška bei padengta drumzlinu dujų debesimi.

Nepaisant savo niūrumo, žaidime taipogi turėjo būti gerokai didesnė pasirinkimų įvairovė, o pats siužetas – neįtikėtinai ilgas (iki tokio lygio, jog viskas ėmė atrodyti perdėtai išpūsta, prarandant laiko vystyti personažus ir tai buvo kaip viena iš galimų priežasčių, dėl kurios kūrėjai nusprendė smarkiai pakeisti siužeto elementus ir eigą). Keletas žaidimo etapų iš žaidimo pradžios City 17 ir dalis pilnų skyrių iš antrosios žaidimo pusės, buvo visiškai išimti ir tik kartais vėl panaudoti vėliau pasirodžiusiuose „Half-Life 2“ epizoduose.

Anksčiau minėta „Half-Life 2: Raising the Bar“ knyga ir nutekinti failai atskleidžia, kokia būtų buvusi Gordon'o Freeman'o rolė žaidime nukakus į laivą Borealis (arba Hyperborea), jame sutikus laivo inžinierių Odell, o vėliau ir Captain Vance su jo pajėgomis skyriuose „Air Exchange“, „Weather Control“ ir ant City 17 miesto stogų. Originaliame siužete, Alyx Vance neturėjo jokių ryšių su Eli Vance (kuris žaidime yra Alyx tėvas), o pastarojo laboratorija buvo įkurta kažkur uolose esančiame laužyne, neturinti tokio patogaus įrengimo ir hidroelektrinės energijos stoties, kaip kad galutinėje žaidimo versijoje. Citadel'ė taip pat turėjo kitokią išvaizdą, ji buvo apvalesnė ir ne tokia griozdiška, kaip galutinėje versijoje.

## Stilius

Nors 2003 m. nutekinta ankstyva, stipriai apkarpyta žaidimo versija ganėtinai panaši į galutinę, ankstesni jo kūrimo etapai atskleidžia žaidimo stiliaus skirtumus. Štai, City 17 veikiau priminė JAV rytų pakrantės pusėje stūksantį miestą, kurtą pagal Vašingtoną (JAV) su daugybe dangoraižių ir primityvia pirmojo asmens šaudyklėms būdinga blokine miesto struktūra. Atmosfera ir aplinka buvo arčiau to, ką matome iliustracijose iš „Raising the Bar“ knygos – nyki, tamsi, atšiauri, niūri, gotiška ir pan. Išvysti žalumos beveik nėra šansų, daugiausiai miestą dengia betoninės ir geležinės dangos, o atmosferą laiko sugniaužęs smogą primenantis nuodingas rūkas. Jūros ir visokie vandens telkiniai išsunkti Combine, siekiančių išgauti giliai glūdančių mineralų.

Stebint steampunk/cyberpunk (garo pankinį/kiberpankinį) distopinį pasaulį, galima aptikti nemažai paralelių su G. Orwell'o parašyta knyga „1984“, kurios apraiškų ne ką mažiau galima rasti ir originaliame galutiniame žaidimo leidime. Tačiau ankstyvoji žaidimo versija tą pabrėžė savotiškai šaltai, gyventojai engiami Combine pareigūnų kur kas šiurkščiau, užuot naudoję savo atneštas technologijas, jie pasisavina žmonių technologijas bei įvairius struktūrinius pastatus ir juos panaudoja savo reikmėms. Dėl to ankstyvoji Citadel'ės versija turėjo dalį sienos padengtą plytelėmis.